Xoşnav Atayo ke 2 birazîyê ci hêrişanê kîmyewîyan ê dewleta tirke de şehîd bîyê û serrêke ra nata verê OPCWyî de xo ver dano, serrgêra yewîne ya çalakîya xo de do kombîyayîşêkê çapemenîye bikero.
28ê temmuze de serrgêra çalakîya xo de Xoşnav Atayî reyde temsîlkarê dezgehanê kurdan zî tewrê kombîyayîşî bibê. Ata do kombîyayîş de eşkera bikero ke çira çalakîya xo keno û biwazo ke OPCW vera Tirkîya tehqîqatê çekanê kîmyewîyan abikero.
2022 de OPCWyî hesabê xo yê twitterî de pare kerdbî ke seba ke Tirkîya ser o tehqîqat bêro akerdene ganî welatanê endaman ra yew muracatê înan bikero. Atayî vera ney eşkerayîye dabî û vatbi: ''Ma 50 mîlyon kurd ê û dewletêka ma çin a. Tirkîya peymana qedexekerdişê çekanê kîmyewîyan îmza kerda ke na peymane global a. La wexto ke babete yena kesanê bêdewletan ser peymane nêna caardene.''
